KOMISJONI RAKENDUSMÄÄRUS (EL) 2023/199,

30. jaanuar 2023,

millega kiidetakse heaks madala riskiastmega toimeaine Trichoderma atroviride AT10 kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmäärust (EL) nr 540/2011

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 koostoimes kõnealuse määruse artikli 22 lõikega 1,

ning arvestades järgmist:

(1) Prantsusmaa sai 30. oktoobril 2018 ettevõtjalt Agrotecnologías Naturales S.L. määruse (EÜ) nr 1107/2009 artikli 7 lõike 1 kohase taotluse toimeaine Trichoderma atroviride AT10 heakskiitmiseks.

(2) Vastavalt määruse (EÜ) nr 1107/2009 artikli 9 lõikele 3 teatas referentliikmesriik Prantsusmaa 15. veebruaril 2019 taotlejale, teistele liikmesriikidele, komisjonile ja Euroopa Toiduohutusametile (edaspidi „toiduohutusamet“), et taotlus on vastuvõetav.

(3) Olles hinnanud, kas kõnealune toimeaine võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele, esitas referentliikmesriik 18. septembril 2020 esialgse hindamisaruande komisjonile ja selle koopia toiduohutusametile.

(4) Vastavalt määruse (EÜ) nr 1107/2009 artikli 12 lõikele 1 edastas toiduohutusamet esialgse hindamisaruande taotlejale ja teistele liikmesriikidele.

(5) Kooskõlas määruse (EÜ) nr 1107/2009 artikli 12 lõikega 3 nõudis toiduohutusamet, et taotleja esitaks liikmesriikidele, komisjonile ja toiduohutusametile täiendavat teavet.

(6) Referentliikmesriik hindas täiendavat teavet ja esitas toiduohutusametile oma hinnangu ajakohastatud esialgse hindamisaruandena.

(7) Toiduohutusamet esitas 20. jaanuaril 2022 taotlejale, liikmesriikidele ja komisjonile oma järelduse (2) toimeaine Trichoderma atroviride AT10 eeldatava vastavuse kohta määruse (EÜ) nr 1107/2009 artiklis 4 sätestatud heakskiitmise kriteeriumidele. Amet tegi oma järelduse üldsusele kättesaadavaks.

(8) 14. juulil 2022 esitas komisjon toimeainet Trichoderma atroviride AT10 käsitleva läbivaatamisaruande ja käesoleva määruse eelnõu alalisele taime-, looma-, toidu- ja söödakomiteele.

(9) Komisjon palus taotlejal esitada läbivaatamisaruande kohta oma märkused. Taotleja esitas oma märkused ja need on põhjalikult läbi vaadatud.

(10) Seoses vähemalt ühe läbivaatamisaruandes uuritud ja üksikasjalikult käsitletud toimeainet sisaldava taimekaitsevahendi ühe esitatud kasutusala puhul on kinnitust leidnud, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud.

(11) Peale selle on komisjon seisukohal, et Trichoderma atroviride AT10 on vastavalt määruse (EÜ) nr 1107/2009 artiklile 22 madala riskiastmega toimeaine. Trichoderma atroviride AT10 ei ole probleemne mikroorganism ja vastab määruse (EÜ) nr 1107/2009 II lisa punktis 5.2 sätestatud tingimustele.

(12) Seepärast on asjakohane Trichoderma atroviride AT10 madala riskiastmega toimeainena heaks kiita.

(13) Vastavalt määruse (EÜ) nr 1107/2009 artikli 13 lõikele 2 koostoimes nimetatud määruse artikliga 6 ning teaduse ja tehnika arengu arvessevõtmiseks on siiski vaja lisada teatavad tingimused.

(14) Vastavalt määruse (EÜ) nr 1107/2009 artikli 13 lõikele 4 koostoimes kõnealuse määruse artikli 22 lõikega 2 tuleks komisjoni rakendusmäärust (EL) nr 540/2011 (3) seepärast vastavalt muuta.

(15) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Toimeaine heakskiitmine Toimeaine Trichoderma atroviride AT10 kiidetakse heaks vastavalt käesoleva määruse I lisas esitatud tingimustele.

Artikkel 2 Rakendusmääruse (EL) nr 540/2011 muutmine Rakendusmääruse (EL) nr 540/2011 lisa muudetakse vastavalt käesoleva määruse II lisale.

Artikkel 3 Jõustumine Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 30. jaanuar 2023 Komisjoni nimel president Ursula VON DER LEYEN

(1) ELT L 309, 24.11.2009, lk 1.

(2) Conclusion on the peer review of the pesticide risk assessment of the active substance Trichoderma atroviride strain AT10 (järeldused toimeaine Trichoderma atroviride tüvi AT10 pestitsiidina kasutamise riskihindamist käsitleva vastastikuse eksperdiarvamuse kohta). https://efsa.onlinelibrary.wiley.com/doi/full/10.2903/j.efsa.2022, 7200. EFSA Journal 2022; 7200. DOI: 10.2903/j.efsa.2022, 7200.

(3) Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).